የአሜሪካ የመከላከያ ሚኒስትር ጂም ማቲስ በቅርቡ በቻይና ጉብኝት እንደሚያደርጉ ተገለጸ
የአሜሪካ የመከላከያ ሚኒስትር ጂም ማቲስ በቅርቡ በቻይና ጉብኝት እንደሚያደርጉ ይጠበቃል፡፡ምንም እንኳን በሁለቱ ሀገራት መካከል በደቡብ ቻይና ባህር ላይ የውትድርና ውጥረት ቢነግስም የሁለቱ ሀገራት የመከላከያ ሰዎች የጂም ማቲስን ጉብኝት እውን ለማድረግ ቅድመ ዝግጅቶችን ከማካሄድ አልተቆጠቡም ነው የተባለው፡፡ፕሬዚዳንት ትራምፕ በቅርቡ ወደሀገራቸው በሚገቡ የቻይና ምርቶች ላይ እስከ 60 በመቶ የሚደርስ ቀረጥ መጣላቸውን ተከትሎ የሁለቱ ሀገራት ዲፕሎማሲያዊ ግንኙነት ጥያቄ ውስጥ የወደቀ ይመስላል፡፡ይህ እንዳለ ሆኖ የአሜሪካ የመከላከያ ሚኒስትር ጂም ማቲስ በቅርቡ በቻይና ጉብኝት እንደሚያደርጉ ተነግሯል፡፡የቻይና መከላከያ ሚኒስትር ቃል አቀባይ ሬን ጎኪያንግ ጉዳዩን አስመልክተው በሰጡት መግለጫ፥ ሚኒስትሩ በቆይታቸው ስለሚኖራቸው መርሀ ግብር ነገሮችን በማስተካከል ላይ እንደሚገኙ አስታውቀዋል፡፡የጂም ማቲስ ጉብኝትም የአሜሪካ ባህር ሀይል በደቡብ ቻይና ባህር አቅራቢያ በሚገኙ ደሴቶች ላይ ፍሪደም ኦፍ ናቪጌሽን የተሰኘ አዲስ ልምምድ ባካሄደ ማግስት የሚደረግ መሆኑም ታውቋል፡፡የቻይናው መከላከያ ሚኒስትር ሬን ጎኪያንግ የአሜሪካን የባህር ሀይል ልምምድ አስመልክቶ በሰጡት አስተያየት ቻይና በሀገሪቱ ደቡባዊ አቅጣጫ በሚገኘው ባህር ላይ እና በአካባቢው ባሉ ደሴቶች ላይ የማያከራክር ሉአላዊነት እንዳላት ገልጸዋል፡፡ሚኒስትሩ አክለውም ቻይና የአሜሪካ ተግባር የሁለቱን ሀገራት የወታደራዊ ግንኙነት ሊጎዳ እና በሁለቱ ሀገራት የአየርና የባህር ሀይል መካከል ግጭት ሊያስነሳ እና አግባብነት የሌለው ድምዳሜ ላይ ሊያደርስ ስለሚችል አጥብቃ እንደምትቃወመው ገልጸዋል፡፡የቻይና ወታደራዊ ሀይልም የሀገሪቱን ብሄራዊ ሉአላዊነት፤ ሰላምና መረጋጋት ፤የባህር ሀይል መብትና ጥቅም ላይ የሚቃጡ ስጋቶችን ለመከላከል አቅሙን ለማጠናከር እንደሚገደድም አብራርተዋል፡፡አንድ የጃፓን የመገናኛ ብዙሃን ፔንታገንን ጠቅሶ እንደዘገበው፥ ጂም ማቲስ በፈረንጆቹ የጸደይ ወር በቻይና ጉብኝት እንደሚያደርጉ ይጠበቃል፡፡የሚኒስትሩ ጉብኝትም ፕሬዚዳንት ትራምፕ ወደ ስልጣን ከመጡ በኋላ በቻይና የሚያደርጉት የመጀመሪያ ጉብኝት እንደሆነ የተገለጸ ሲሆን፥ ከዚህ ቀደም በተለያዩ የእስያ ሀገራት ጉብኝት ማድረጋቸውን ዘገባው አመልክቷል፡፡ሚኒስትሩ ጉብኝት ካደረጉባቸው ሀገራት መካከልም ጃፓን፣ ታይላንድ፣ ደቡብ ኮሪያ፣ ቬትናም፣ ኢንዶኔዢያ እና አፍጋኒስታን ይገኙበታል፡፡ (ምንጭ፤ ሲጂቲኤን)